HAJA 1-go MAJA
Pamiyntóm te lata sześćdziesiónte,
jak my modymi byli chopcami,
jak prawie codziyń, w pióntek czy świóntek,
hanysy prali sie z gorolami!
Bez cołki tydziyń, na jednyj grubie,
wszyscy dokupy my fedrowali,
ale we szynku, jak było „w czubie”,
niy było przebocz, durś my sie prali!
Coby kamractwo, tak jak w robocie,
we wolnym czasie wlazło w zwyczaje,
władza we świynta, czy przi sobocie,
dbała, by nikaj niy było haje!
Wypokopiyli, jak prziść do tego,
coby skamracić wszyskich karlusów,
tych ze hotelu robotniczego,
z tymi z Krajcówy czy z Ficinusu.
1-go Maja szpil zbajstlowali,
w fusbal, na hotelowym bojisku.
Kista „Tyskiego” łobsztalowali
i wószt do pieczynio przi łognisku.
Gorole jedyn zero wygrali,
bo syndzia z Sosnowca za nimi szoł!
Niy dziw że nasi sie ałwrygowali,
jak cołkim za darmo im elwer doł!
Napoczón Fridek, prziwalół faca
Zdzichowi, co robiół za wyścigowca
i flachóm z piwa rozwalół glaca
syndziymu, za to, że bół z Sosnowca!
Potym sie wstyrknół Pyjter z Krajcówy,
dorwoł przi torze jejich sztopera.
Sztoper łoberwoł ze dwie facówy,
a Pyjter „z kepy”, łod ich trynera!
Już ło fojerce mowy niy było,
wszyscy sie zaczli prać na całego!
Dziepiyro wieczór sie to skóńczyło,
bo sie milicjo wstyrkła do tego!
Po świyncie sie trefiyli w robocie:
Pyjter w dwu miejscach mioł nos złómany,
zymby łod Ździcha – jak sztachety w płocie,
kichol łod Fridka – przesztalowany!
Dzisio już niyma takich podziałów,
jedni z drugimi pospołu żyjóm.
Coś tam ze starych niychynci łostało,
ale niywiela, już sie niy bijóm!
Autor:Bernard Śmigała
http://slonskogodka.com/blog/2011/05/18/haja-1-go-maja/
szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn pol_Latn szl_Latn szl_Latn szl_Latn szl_Latn pol_Latn pol_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn szl_Latn pol_Latn pol_Latn pol_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn szl_Latn pol_Latn szl_Latn szl_Latn vec_Latn bjn_Latn